Pozovi me na kafu / Slovo o čovjeku
Pozovi me na kafu / Slovo o čovjeku je singl sarajevske pop rock grupe Indexi. Objavila ga je izdavačka kuća Jugoton 1978. godine. Muzički aranžman za naslovnu pjesmu "Pozovi me na kafu" napisao je basist Indexa Fadil Redžić, a muziku i tekst Aleksandar Korać. Pjesma započinje sa kratkim uvodom na sintisajzeru, električnoj gitari, bubnjevima i dopunskoj klavirskoj pratnji, za kojima slijedi kvalitetna pjevačka izvedba Davorina Popovića samo uz pratnju akustične gitare Slobodana Bode Kovačevića. Zvuk u ovoj pjesmi upotpunjuje kvalitetna pratnja na klaviru i električnim orguljama Ranka Rihtmana. Vrhunac u pjesmi predstavlja pjevljivi refren, što čini ovu pjesmu veoma pogodnom za tadašnje radijsko i televizijsko emitovanje. Na B strani singla je pjesma pod nazivom "Slovo o čovjeku" za koju je muziku i aranžman napisao Fadil Redžić, na tekst iz poeme Modra rijeka Maka Dizdara. Pjesma započinje klavirskim uvodom uz pratnju akustične gitare, za kojima slijedi smireno pjevanje Davorina Popovića. Naredna dva stiha otpjevana su agresivnije, za oktavu više i uz dodatnu pratnju električnih orgulja i električne gitare. Vrhunac u ovoj pjesmi predstavlja refren koji je odsviran u bržem tempu uz pjevanje svih članova grupe Indexi. Istaknutu ulogu u refrenu ima bas-gitara koja zvukom podsjeća na bas dionice u pjesmama britanske progresivne rock grupe Yes. U obje pjesme na ovoj singl ploči, članovi grupe Indexi pokazali su veliko sviračko i kompozitorsko umijeće.